29.6.2023.
HR
Službeni list Europske unije
C 229/15
36.
ističe stvaranje inicijativa o kulturnom i demokratskom obrazovanju s ciljem poticanja mobilnosti i međuljudskih kontakata te postizanja snažnijih društava kroz održivi socijalni i gospodarski razvoj; 37. ističe važnost poboljšanja kapaciteta za predviđanje i suzbijanje aktivnosti dezinformiranja povezane s bolešću COVID-19 te odgovaranja na njih, kao i rješavanja društvene otpornosti na prijetnje propagande, lažnih vijesti i govora mržnje, bez ograničavanja slobode govora medija; 38. naglašava važnost otvaranja više kvalitetnih radnih mjesta za mlade, što je posebno izazovno s obzirom na strukturne pokretače promjena kao što su tehnološke inovacije i globalizacija, kako bi se spriječile sve socioekonomske posljedice „odljeva mozgova” u zemljama Istočnog partnerstva; 39. napominje da su tijekom pandemije bolesti COVID-19 zdravstveni sustavi svih zemalja Istočnog partnerstva brzo bili preopterećeni te bi stoga tvorci politika trebali povećati reciprocitet i financiranje javne zdravstvene skrbi kako bi se povećala pripravnost; 40. napominje da je pandemija prouzročena bolešću COVID-19 ubrzala digitalnu tranziciju i da bi zemlje Istočnog partnerstva trebale preispitati održivost i učinkovitost postojećih obrazovnih modela; 41. naglašava da bi zemlje Istočnog partnerstva trebale surađivati u razmjeni iskustava u politikama oporavka nakon pandemije kako bi se ojačala pripravnost i reciprocitet u suočavanju sa sličnim izazovima u budućnosti; 42. naglašava potrebu za jasnim okvirom za radna mjesta kako bi se potaknula dvostruka tranzicija, osigurao oporavak od socioekonomskih posljedica pandemije bolesti COVID-19, ojačala održiva konkurentnost u glavnim gradovima, osigurala dostojanstvena radna mjesta i jednake mogućnosti te povećala stabilnost i blagostanje u regiji; 43. naglašava potrebu za jačanjem strateških ulaganja za rast održivog, zelenog i kružnog gospodarstva, uz istodobno poboljšanje sigurnosti opskrbe hranom u regiji Istočnog partnerstva; 44. naglašava važnost poticanja gospodarskog razvoja putem mjera kao što su povećana povezanost i regionalni razvoj, trgovina unutar regija, poljoprivreda i ruralni razvoj sa snažnim političkim naglaskom na zaštiti okoliša kako bi se ojačala otpornost na klimatske promjene, ubrzao prelazak na niskougljično kružno gospodarstvo i razvilo digitalno gospodarstvo; 45. napominje važnost poboljšanja tehničkog stručnog znanja i kapaciteta kako bi se uveli okviri za praćenje, izvješćivanje i provjeru domaćih emisija u skladu s novim poboljšanim okvirom za transparentnost u okviru Pariškog sporazuma; 46. pozdravlja gospodarski i investicijski plan Istočnog partnerstva kojim će se mobilizirati 2,3 milijarde EUR iz proračuna EU-a u obliku bespovratnih sredstava, mješovitog financiranja i jamstava kako bi se podržao oporavak nakon pandemije i održivo preobrazila gospodarstva zemalja Istočnog partnerstva kako bi one postale otpornije i integriranije; napominje da bi plan mogao privući javna i privatna ulaganja u iznosu do 17 milijardi EUR; 47. poziva sve dionike u EU-u i zemljama Istočnog partnerstva da pojačaju napore za provedbu istaknutih vodećih inicijativa, uključujući projekte namijenjene razvoju povezanosti u Crnom moru, kao što su crnomorski podvodni kabel za prijenos električne energije i optički kabeli te izravne usluge trajektnog prijevoza i prijevoza do pristaništa između Gruzije i država članica EU-a (Rumunjska i Bugarska), čime bi se smanjilo vrijeme tranzita i obrta dok bi te regije postale dostupnije; 48. podsjeća da će Europska unija nastaviti podupirati one zemlje Istočnog partnerstva koje žele izgraditi svoju otpornost i stabilnost u regiji pružanjem različitih vrsta suradnje i angažmana, među ostalim s pomoću kibernetičkih, hibridnih i drugih nevojnih sredstava.